S-234/2018

Mál þetta, sem dómtekið var 11. júní 2018, er höfðað með ákæru lögreglustjórans á Suðurnesjum 18. maí 2018 á hendur ákærða, N-x-x K-x-x, fæddum [...], grískum ríkisborgara;

„fyrir fíkniefnalagabrot, með því að hafa þriðjudaginn 15. maí 2018, staðið að innflutningi á samtals 141,26 g af kókaíni og 2,33 g af heróíni, ætluðu til söludreifingar hér á landi í ágóðaskyni. Fíkniefnin flutti ákærði til landsins sem farþegi með flugi FI-507 frá Amsterdam, Hollandi, falin í líkama sínum í 30 pakkningum.

Telst háttsemi þessi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.

Þess er krafist að ákærði verði dæmdur til refsingar og til greiðslu alls sakarkostnaðar og að gerð verði upptæk framangreind 141,26 g af kókaíni og 2,33 g af heróíni, samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001, sbr. reglugerð nr. 848/2002.“

Við upphaf aðalmeðferðar var eftir sækjanda bókað að ákæruvaldið félli frá þeim sakargiftum í málinu að ákærði hefði ætlað 2,33 grömm af heróíni til sölu og dreifingar. Ákærða væri hvað það varðaði einungis gefnar að sök vörslur og innflutningur efnisins.

Kröfur ákærða:

Ákærði krefst í málinu aðallega sýknu af kröfum ákæruvalds en til vara að honum verði gerð sú vægasta refsing sem lög leyfa og að gæsluvarðhaldsvist sem hann hefur sætt frá 16. maí sl. verði dregin frá þeirri refsingu sem ákveðin verði að fullri dagatölu. Þá krefst verjandi ákærða hæfilegrar þóknunar sér til handa.

I

Þriðjudaginn 15. maí 2018 var ákærði stöðvaður í Leifsstöð eftir komu til landsins með flugi FI-507 frá Amsterdam í Hollandi og tekinn til skoðunar af tollvörðum. Í frumskýrslu lögreglu er ákærði sagður hafa gefið tollvörðum þá skýringu á komu sinni hingað til lands að hann ætlaði að hitta vin sinn „A“. Fyrirhugaðan dvalartíma sinn á landinu hefði ákærði sagt óákveðinn.

Við skoðun tollvarða voru meðal annars tekin stroksýni af farangri ákærða sem öll gáfu jákvæða svörun við kókaíni. Tollverðir kölluðu í kjölfarið til lögreglu vegna gruns um að ákærði hefði fíkniefni innvortis, en hvorki fundust fíkniefni á ákærða við líkamsleit né í farangri hans. Var ákærði handtekinn og fluttur á Heilbrigðisstofnun Suðurnesja þar sem hann gekkst undir röntgenrannsókn. Bráðabirgðaniðurstaða þeirrar skoðunar var sú að nokkrir litlir aðskotahlutir/pakkningar væru neðarlega í ristli og endaþarmi. Við rannsókn lögreglu var síðan upplýst að um var að ræða alls 29 pakkningar af kókaíni, sem vógu samtals 141,26 grömm, og eina pakkningu af heróíni, er vó 2,33 grömm.

Við skýrslugjöf hjá lögreglu 17. maí 2018 viðurkenndi ákærði að hafa komið með fíkniefni innvortis til landsins. Efnin kvaðst hann ekki hafa ætlað til sölu heldur einungis til eigin neyslu. Um hefði verið að ræða 150 grömm af kókaíni og 3 grömm af heróíni. Eiganda efnanna kvað ákærði vera mann frá Hollandi.

Ákærði gaf skýrslu að nýju hjá lögreglu 18. maí 2018. Kvaðst hann þá hafa komið hingað til lands til þess að skemmta sér með vinum sínum. Lýsti ákærði þeirri kenningu sinni að sá aðili sem staðið hefði fyrir því að hann færi með fíkniefnin hingað til lands hefði gert það til þess að draga athyglina frá annarri og stærri fíkniefnasendingu sem farið hefði óáreitt inn í landið. Nefndan aðila sagði ákærði vera albanskan og heita B. Heróínið kvað ákærði hins vegar hafa verið ætlað til eigin neyslu. Ákærði væri búinn að vera fíkniefnaneytandi í 30 ár. Heróín væri hans lyf og fengi hann það ekki dæi hann. Hinn albanska aðila eða einhvern á hans vegum kvað ákærði hafa bókað fyrir sig flugið og greitt fyrir það. Eftir komuna hingað til lands hefði ákærði átt að láta mann að nafni A hafa fíkniefnin. Hann hefði ákærði átt að hitta fyrir utan flugstöðina.

Rannsókn lögreglu lauk 18. maí 2018 og höfðaði lögreglustjórinn á Suðurnesjum mál þetta þann sama dag. Ákærði hefur sætt gæsluvarðhaldi vegna málsins frá 16. maí 2018.

Eftir þingfestingu málsins var aflað matsgerðar Rannsóknastofu Háskóla Íslands í lyfja- og eiturefnafræði varðandi efnisinnihald fjögurra sýna úr þeim pakkningum sem ákærði var með innvortis við komuna til landsins samkvæmt áðursögðu. Samkvæmt matsgerðinni, sem dagsett er 8. júní 2018, reyndist heróín vera í einu sýninu og var styrkur heróínbasa í sýninu 7,6%. Í hinum þremur sýnunum mældist kókaín, 82-86% að styrkleika. C, verkefnastjóri hjá Rannsóknastofu Háskóla Íslands í lyfja- og eiturefnafræði, kom fyrir dóm og staðfesti gerð og efni matsgerðarinnar. Aðspurt kvað vitnið um sterkt efni hafa verið að ræða og nefndi til samanburðar að meðaltalsstyrkleiki þess kókaíns sem borist hefði Rannsóknastofunni á árunum 2015-2017 hefði verið 59%.

II

Ákærði kom fyrir dóm við þingfestingu málsins og neitaði sök. Í skýrslu sinni við aðalmeðferð málsins kvaðst ákærði hafa komið hingað til lands til þess að skemmta sér og hitta unnustu sína, sem hér sé búsett. Ákærði sagðist ekki vilja upplýsa hver sú kona væri þar sem hún væri gift. Þau hefðu kynnst fyrir um fimm árum á grísku eyjunni Mykonos. Síðan þá hefðu þau hist nokkrum sinnum.

Ákærði bar að hann hefði ætlað að stoppa stutt hér á landi. Hann hefði átt pantað flug til baka daginn eftir. Ákærði kvaðst sjálfur hafa bókað flugið og greitt fyrir það. Spurður um hvar hann hefði ætlað að gista svaraði ákærði því til að hann hefði ætlað að gista heima hjá unnustu sinni.

Fram kom hjá ákærða að hann hefði neytt fíkniefna síðastliðin 25 ár. Fíkniefnin sem hann hefði flutt til landsins hefði hann ætlað til eigin nota. Efnin hefði hann keypt af marokkóskum manni í Hollandi fyrir eigin fjármuni. Þeirra fjármuna hefði ákærði aflað með söng. Um hefði verið að ræða 145 grömm af kókaíni, sem kostað hefðu um það bil 4.500 evrur. Spurður um daglega neyslu sína svaraði ákærði því til að hann neytti að hámarki þriggja gramma af heróíni á dag og sjö til átta gramma af kókaíni.

Spurður út í breyttan framburð sinn fyrir dómi vísaði ákærði til langvarandi fíkniefnaneyslu sinnar. Var á ákærða að skilja að vegna þess ástands sem af þeirri neyslu leiddi væri hann löngum stundum ekki áttaður á stað og stund og myndi ekki hvað hann segði frá degi til dags.

III

D lögreglumaður sagði lögreglu hafa verið kallaða í Flugstöð Leifs Eiríkssonar umrætt sinn vegna manns sem grunaður hefði verið um að vera með fíkniefni innvortis. Lögregla hefði farið og handtekið manninn, ákærða í málinu. Hann hefði síðan verið fluttur á Heilbrigðisstofnun Suðurnesja í röntgenmyndatöku. Þaðan hefði ákærði verið færður í fangaklefa.

Vitnið sagðist hafa rætt við ákærða og hefði samtal þeirra farið fram á ensku. Ákærði hefði sagst hingað kominn til þess að heimsækja vin sinn og hefði ákærði nafngreint þann aðila.

E, aðalvarðstjóri við embætti Tollstjóra, bar fyrir dómi að ákærði hefði tjáð vitninu að hann hefði komið hingað til lands til þess að heimsækja vin sinn, A. Þrátt fyrir þá frásögn ákærða kvað vitnið svo hafa virst sem hann vissi lítið um þann mann.

F lögreglufulltrúi kvaðst hafa stjórnað rannsókn málsins. Ákærða sagði vitnið hafa verið mjög illa haldinn í upphafi, líklega vegna fráhvarfseinkenna. Hann hefði verið verulega illa áttaður og lítið getað tjáð sig um málið við fyrstu skýrslutöku. Ákærði hefði þó strax viðurkennt að vera með fíkniefni innvortis. Hann hefði sagt um lítilræði af kókaíni að ræða sem hann ætlaði til eigin neyslu. Þá hefði ákærði borið um ástæðu komu sinnar hingað til lands að hann hefði ætlað að skemmta sér með albönskum félaga sínum, B að nafni, sem ætlað hefði að koma á eftir honum til landsins. Vitnið hefði skilið ákærða svo að sá aðili hefði einnig ætlað að neyta kókaínsins. Heróín sem ákærði hefði einnig reynst vera með innvortis hefði hann sömuleiðis sagt vera til eigin neyslu. Ákærði hefði sagst vera háður því efni og hafa verið það í 30 ár. Liti ákærði á heróín sem sitt lyf.

Leit lögreglu að þeim tveimur aðilum sem ákærði hefði nefnt, áðurnefndum B og einnig manni að nafni A, sagði vitnið engu hafa skilað. Vitnið bar að myndefni úr eftirlitsmyndavélakerfi Flugstöðvar Leifs Eiríkssonar hefði verið kannað í þeim tilgangi að hafa uppi á A, sem samkvæmt framburði ákærða hefði átt að bíða eftir honum fyrir utan flugstöðina, en sú rannsókn hefði engu skilað. Hvað B varðaði hefði verið á litlu að byggja og lögregla því ekkert komist áleiðis með leit sína að honum.

IV

Í málinu er ákærða gefið að sök fíkniefnalagabrot með því að hafa 15. maí 2018 staðið að innflutningi á samtals 141,26 grömmum af kókaíni og 2,33 grömmum af heróíni og hafi kókaínið verið ætlað til söludreifingar hér á landi í ágóðaskyni.

Fyrir liggur samkvæmt framlögðum rannsóknargögnum lögreglu að þegar ákærði var handtekinn var hann með alls 30 pakkningar í meltingarvegi sínum. Í þessum 30 pakkningum reyndist vera það magn kókaíns og heróíns sem í ákæru greinir, sbr. framlagða efnaskýrslu rannsóknardeildar lögreglustjórans á Suðurnesjum. Þá er staðfest með matsgerð Rannsóknastofu Háskóla Íslands í lyfja- og eiturefnafræði, dagsettri 8. júní 2016, og framburði C, verkefnastjóra hjá Rannsóknastofu Háskóla Íslands í lyfja- og eiturefnafræði, að meðaltalsstyrkleiki kókaíns í þeim þremur sýnum sem rannsökuð voru sérstaklega var á bilinu 82-86%.

Ljóst er af framansögðu og framburði ákærða í málinu, bæði fyrir dómi og hjá lögreglu, að ákærði var með fyrrgreint magn kókaíns og heróíns falið í líkama sínum er hann kom hingað til lands með flugi FI-507 frá Amsterdam í Hollandi 15. maí sl. Þegar að því athuguðu verður ákærði sakfelldur fyrir vörslur efnanna og innflutning þeirra hingað til lands.

Magn þess kókaíns sem ákærði flutti til landsins var allnokkurt, eða 141,26 grömm. Efnið var 82-86% að styrkleika og var því um sterkt efni að ræða, sbr. framburð C, verkefnastjóra hjá Rannsóknastofu Háskóla Íslands í lyfja- og eiturefnafræði, fyrir dómi.

Eins og rakið er í kafla II hér að framan hefur framburður ákærða í málinu verið óstöðugur. Þannig bar hann með öðrum hætti við aðalmeðferð málsins um ástæðu komu sinnar hingað til lands en hann hafði gert fyrir lögreglu. Þá kvaðst ákærði fyrir dómi einn hafa ætlað að neyta kókaínsins en áður hafði hann sagst ætla að gera það með félaga sínum. Sú frásögn ákærða af atvikum sem fyrst kom fram við aðalmeðferð málsins fær enga stoð í framlögðum gögnum eða framburði vitna í málinu. Samkvæmt því er það mat dómsins að framburður ákærða um að hann hafi sjálfur fjármagnað kaup á kókaíninu og að hann hafi ætlað það allt til eigin nota hér á landi á meðan hann dveldi hjá unnustu sinni, sem hann vildi ekki nafngreina, sé afar ótrúverðugur. Með vísan til þess og rannsóknargagna málsins, sem og að virtu magni þess kókaíns sem ákærði var með við komuna til landsins og styrkleika efnisins, þykir mega slá því föstu að efnið hafi verið ætlað til söludreifingar hér á landi í ágóðaskyni. Engu skiptir við mat á því atriði hver það var sem ætlaði að hagnast á sölu efnisins.

Samkvæmt öllu framangreindu þykir því sannað, svo ekki verði vefengt með skynsamlegum rökum, sbr. 1. mgr. 109. gr. laga nr. 88/2008 um meðferð sakamála, að ákærði hafi 15. maí 2018 staðið að innflutningi á samtals 141,26 grömmum af kókaíni og 2,33 grömmum af heróíni og hafi kókaínið verið ætlað til söludreifingar hér á landi í ágóðaskyni. Er sú háttsemi ákærða réttilega heimfærð til refsiákvæða í ákæru.

V

Í málinu nýtur engra gagna við um að ákærði hafi áður gerst sekur um refsiverða háttsemi. Svo sem sönnunarstöðunni í málinu er háttað þykir verða að leggja til grundvallar að aðkoma ákærða hafi afmarkast af flutningi efnanna hingað til lands, svo sem ákærði bar um við upphaf rannsóknar lögreglu. Samkvæmt því og að gættu magni og styrk þeirra fíkniefna sem ákærði flutti til landsins þykir refsing hans í ljósi dómaframkvæmdar réttilega ákveðin fjögurra mánaða fangelsi. Til frádráttar refsingunni kemur gæsluvarðhald sem ákærði hefur sætt frá 16. maí 2018 að fullri dagatölu, sbr. 76. gr. almennra hegningarlaga nr. 19/1940.

Með vísan til kröfugerðar ákæruvalds, gagna málsins og tilgreindra lagaákvæða í ákæru verða gerð upptæk þau 141,26 grömm af kókaíni og 2,33 grömm af heróíni sem ákærði var með í vörslum sínum við komuna til landsins 15. maí sl.

Á grundvelli sakfellingar ákærða, sbr. 1. mgr. 235. gr. laga nr. 88/2008 um meðferð sakamála, verður honum gert að greiða sakarkostnað málsins. Ákærði greiði því þóknun skipaðs verjanda síns, J-kk-ef A-kk-ef K-kk-ef lögmanns, sem eftir umfangi málsins þykir hæfilega ákveðin, vegna vinnu verjanda á rannsóknarstigi og eftir höfðun málsins hér fyrir dómi, svo sem í dómsorði greinir. Ákærði greiði enn fremur útlagðan ferðakostnað verjanda, 39.600 krónur.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, N-x-x K-x-x, sæti fangelsi í fjóra mánuði. Til frádráttar refsingunni kemur gæsluvarðhald sem ákærði hefur sætt frá 16. maí 2018 að fullri dagatölu.

Ákærði sæti upptöku á 141,26 grömmum af kókaíni og 2,33 grömmum af heróíni.

Ákærði greiði þóknun skipaðs verjanda síns, J-kk-ef A-kk-ef K-kk-ef lögmanns, 505.920 krónur að virðisaukaskatti meðtöldum, og útlagðan ferðakostnað verjanda, 39.600 krónur.

K-kk-nf H-kk-nf